Nevera. Slovo, pri ktorom nám mnohým zovrie srdce. Tie, ktoré sa jej dopustili, majú možno navrch, ale tie, ktoré ju utrpeli zo strany partnera, ani zďaleka. Stalo sa vám, že napriek tomu, že ste ho milovali, vás podviedol? Alebo ste ho podviedli vy, pričom viete, že vás miluje, a vlastne, milujete aj vy jeho? Všetko má svoj dôvod.
Podviedol ma, ale vraj ma miluje!
"Nedávno som zistila, že môj manžel má už pol roka inú ženu – okrem mňa. Prišlo to v najhoršom čase, práve máme malé dieťa, ja mám zdravotné problémy, riešime problémy s bývaním, a on si ešte našiel čas na to, aby sa nám nevenoval a bol s inou rodinou. Mám mu to veľmi za zlé. Zlú situáciu nám ešte zhoršil. Stále však tvrdí, že ma miluje,"
trpko uvažuje o nevere svojho manžela 32-ročná Adela. Aký mohol mať jej manžel – hlava čerstvej rodinky – na to nárok?
Vedci z Kinseyho inštitútu zistili, že sme často neverní aj tým, ktorých v skutočnosti milujeme – a to ako muži, tak aj ženy. Dokonca prieskum ukázal, že svojich milovaných partnerov občas podvedie dvadsaťtri percent mužov a devätnásť percent žien. Prečo? Dôvodov je niekoľko. A niektorí partneri na to, aby zistili, čo sa s ich polovičkou deje, a či sa niečo naozaj deje, platia dokonca aj súkromné detektívne agentúry.
Prečo môže byť neverný aj ten, kto miluje svojho partnera?
1. Ako protest
Znamená to, že sa váš partner cítil nevypočutý, odmietaný, opustený. V tom prípade trpí nedostatkom emocionálneho prepojenia a jednoducho protestuje. Môže sa plne cítiť byť oprávnený spáchať neveru. Len a len kvôli tomu, že cítil zo strany toho druhého odstup.
2. Stredobod pozornosti
Ako inak otestovať svojho partnera, či to s nami myslí vážne, ako neverou? Samozrejme, dá sa aj úplne nevinne, ale pre mnohých mužov je to tou najlepšou cestou, samozrejme, ani ženy nie sú výnimky. Ten, kto podvádza, chce v tomto prípade u partnera vyvolať žiarlivosť a vyskúšať si ju. Má potrebu cítiť sa dôležitým a milovaným, čo je základnou ľudskou potrebou.
3. Vzťah vyhorel
Niekomu sa to stane skôr, niekomu neskôr, ale z každého vzťahu spravidla raz zmizne iskra. Ak vzťah vyhorí, partneri sa emocionálne odpoja, častou reakciou na bolesť a strach je práve nevera. Podvádzajúci zväčša hľadá naplnenie svojich potrieb, a tie nachádza vo vzťahu mimo stroskotaného. A potom neraz vo vyhoretom vzťahu pokračuje aj bez pocitu viny.
4. Chce uniknúť
Ak má problémy vo vzťahu a má pocity zlyhania, cíti sa bezcenne, môže mať chuť hľadať rodinu inde. Riešenie problému sa môže snažiť nájsť v založení druhej rodiny.
5. Ako ochrana
Áno, podvádzať sa dá aj zo strachu, ako pokus o ochranu. Deje sa to vtedy, keď sa cíti nesympatický a očakáva, že bude skôr, či neskôr opustený. Niekedy je na vine nedostatok sebavedomia, ale väčšinou majú tí, ktorí takto podvádzajú, za sebou zlú skúsenosť a očakávajú ďalší, podobný koniec. Aférka je pre nich ochranou pre chvíľu, keď sa dozvedia o tom, že ich trvalý partner opustil.
6. Nevie to zvládnuť
Niekedy nejde zo strany podvádzajúcej osoby o neveru s jednou osobou, ale o vyskúšanie niekoľkých sexuálnych partnerov počas krátkej doby. Prečo to robí? Sexuálna aktivita má podľa odborníkov pomôcť dotyčným zvládať ťažké emócie a zážitky.
Pozerajú porno, majú náhodný sex, navštevujú erotické kluby... Robia to, i keď im to ich skryté potreby naplniť nepomôže. Sú to často problémy ľudí, ktorí sa vyrovnávajú s mocou, bohatstvom, slávou alebo politickou kariérou. Môže to byť však aj inak.